Технологичният бизнес в България: Бизнес плана на държавата в кризата: бюджет 2020 / 2019 приходи & разходи за първите 5 месеца, 2,5 от тях в извънредно положение
Удара на корона-кризата върху изпълнението на държавния бюджет е един от точните измерители за състоянието, в което изпадна икономиката на България и е с пряко влияние за планиране и развитие на бизнеса в страната.
В тази връзка, за помощ на мениджмънта отговорен за решенията за управление на бизнеса, независимата агенция CBN Pannoff, Stoytcheff & Co. проектира и актуализира информационен продукт „Макроикономически наблюдател България 2020 / Macro Economic Observer Bulgaria 2020“ (http://blog.cbn-bulgaria.com/2020/07/2020-macro-economic-observer-bulgaria.html) като резултатите са обработени и представени във вид близък до бизнес план.
В този материал предлагаме кратък анализ по месеци на изпълнение на приходите и разходите за януари – май 2020 на държавния бюджет. Поради големия фактологичен материал и многото резултати в настоящия анализ - в табличен вид сме включили само движението на приходите и разходите в бюджета за 2020 в сравнение с 2019. Част от числата за останалите най-важни и най-големи сметки на държавата, като корпоративен данък, ДДС, акцизи и други са включени в текста.
За нашите немалко задгранични читатели (САЩ, Великобритания, Германия, Швейцария, Китай и Хонг Конг, които държат на информация от независими източници), отбелязваме че България влезе в процес на затваряне на бизнеси през втората половина на м. март 2020, което ще видите и как всъщност се е отразило на бюджета на страната.
Стартирайки годината с ръст 2020/19 от 4% или + 101 млн. лв. за м. януари, приходната част на бюджета удържа и февруари до плюс 2% или +92 млн. лв. Първия тежък за гражданите и бизнеса месец – март приключи на минус -2% или минус 128 млн. лв. Април месец страната е в извънредно положение с множество затворени бизнеси заради корона вируса и той донася нов спад в държавните приходи до минус 7% или спад вече от минус 605 млн. лв. Май месец изолацията и извънредното положение донасят още над 400 млн. лв. намаление в приходите до минус 1.022 млрд. лв. достигайки до минус 9%.
Държавен бюджет на РБ
Source: Macro Economic Observer: 2. State Budget Bulgaria 2020_2019_Jan_May
©1991-2020 CBN Pannoff, Stoytcheff & Co.
Най-тежък удар за изпълнение на приходната част на бюджета в кризата оказват резултатите от корпоративния данък, който от плюс 30% през февруари достига до минус 45% през май или минус 532 млн. лв. по-малко спрямо предходната година. Да припомним, че правителството удължи срока за плащане на данък печалба до края на юни 2020, така че тук очакваме по-добър резултат през следващите 2 месеца. Втория най-тежък спад се оказват приходите от ДДС. И преди кризата те тръгнаха трудно и се движеха в диапазона от 0% до минус 2% включително и през тежкия април, но през май намаляха до минус 5% или минус 233 млн. лв.
Малко изненадващо, добрите новини за приходната част на бюджета до момента се дължат на дисциплината на българските граждани – основно самонаети и свободни професии, които въпреки кризата до май са платили данъка върху доходите си с ръст от плюс 3% или повече от 58 млн. лв. спрямо 2019.
Сериозно намаление в бюджета за периода януари май бележат и неданъчните приходи с минус 19% или 192 млн. лв. по-малко.
На фона на кризата, правителството запазва разходите в държавния бюджет в диапазона на обявените планове. Те бележат ръст от 9% или 298 млн. лв. още до края на февруари. Влизайки в кризисните месеци от март до май ръста се запазва и дори се увеличава до 12% или 1.023 млрд. лв.
г/г, млн. лв.
Важно е да отбележим, че правителството запазва и увеличава разходите за персонал с 9% или 184 млн. лв.. т.е. обещания ръст на възнагражденията в сферите на образование, здравеопазване, отбрана, сигурност и други сфери се случват до момента въпреки кризата.
От отчета на изпълнение на държавния бюджет до момента е видно, че правителството удържа положението в още две големи разходни пера – парите за общините и социално-осигурителните фондове.
Общините са финансирани от държавния бюджет с ръст от 18% или плюс 328 млн. лв. На фона на спада на собствените приходи на общините за първите 5 месеца с минус 23% или с 272 млн. лв. (Източник: 1 National_Budget_Bulgaria_2020_2019_Jan_May) увеличените субсидии от централния бюджет практически спасяват общинските финанси.
Ръста на разходите на държавния бюджет към социално-осигурителните фондове е още по-сериозен – плюс 21% до май или плюс 474 млн. лв. Няма как да не отбележим като добра новина, че приходната част в бюджетите на социалното осигуряване на държавата дори в тези тежки 5 месеца все още са с ръст, макар и малък - 3% или 148 млн. лв., а тръгнаха с ръст от цели 10% през януари 2020. Разбира се, на фона на ръста на пенсиите в страната от юли 2020, увеличения бюджет за обезщетения за безработни и бюджетите на НОИ за субсидирани работни места спасението на бюджета на ДОО е единствено в увеличаване на субсидиите от държавния бюджет.
Не на последно място следва да отбележим, че на фона на задаващата се тежка криза държавните медии и университети получават с 9% или 27 млн. лв. повече от първите 5 месеца на 2019 и е добре да си правят точни сметки за втората поливна на годината.
И едно показателно число - 615.3 млн. лв. внесоха българските данъкоплатци за първите 5 месеца от кризисната 2020 в бюджета на ЕС или с 3% или 16 млн.лв. повече от най-силната година до момента - 2019!
В заключение, на база историческите факти за % от БВП преразпределян от държавата и настоящия спад в приходната част на централния бюджет прогнозата на агенцията за БВП на страната за първите 6 месеца е за намаление в диапазона между 6.0- 7.5%.
p.s. всички резултати и таблици са налични в Макроикономически наблюдател България 2020 / Macro Economic Observer Bulgaria 2020 (http://blog.cbn-bulgaria.com/2020/07/2020-macro-economic-observer-bulgaria.html).